ଅନୁଗୁଳ, ଡିସେମ୍ବର ୨୫ ( ଓଡିଶା ଡଟ କମ) ନଳକୂପ ପାଇଁ ଖୋଲା ଯାଇଥିବା ଏକ ଗର୍ତ୍ତ୍ବରେ ଖେଳୁଥିବା ବେଳେ ଆକସ୍ମିକ ଭାବେ ଖସିପଡିଥିବା ଏକ ତିନି ବର୍ଷର ଝିଅକୁ ପ୍ରାୟ ଆଠ ଘଣ୍ଟାର ପରିଶ୍ରମ କରି ଅଗ୍ନିଶମ କର୍ମଚାରୀ ଓ ଓଡରାଫ ଟିମ ଉଦ୍ଧାର କରିବାରେ ସକ୍ଷମ ହୋଇଛନ୍ତି।
ଅନୁଗୁଳ ଜିଲ୍ଲାର ହଣ୍ଡପା ଥାନା ଅନ୍ତର୍ଗତ ଗୁଲାସର ଗ୍ରାମର ସନ୍ତୋଷ ସାହୁଙ୍କ ତିନିବର୍ଷର ଝିଅ ରାଧା ଖେଳୁଥିବା ସମୟରେ ସୋମବାର ସକାଳ ପ୍ରାୟ ୯ଟାରେ ଉକ୍ତ ଗର୍ତ୍ତ୍ବରେ ଖସିପଡିଥିଲା । ଅଗ୍ନିଶମ ମହା ନିର୍ଦେଶକ ବିଜୟ କୁମାର ଶର୍ମାଙ୍କ ନିର୍ଦ୍ଦେଶ କ୍ରମେ ବାମୁର ଓ ଅନୁଗୁଳ ଅଗ୍ନିଶମ କର୍ମଚାରୀ ଘଟଣାସ୍ଥଳରେ ପହଞ୍ଚି ଉଦ୍ଧାର କାର୍ଯ୍ୟ ଆରମ୍ଭ କରିଥିଲେ।
ନଳକୂପ ଗର୍ତ୍ତ ର କିଛି ଦୂରରେ ପ୍ରାୟ ୧୬ ଫୁଟର ଏକ ଗାତ କରିବା ସହ ସେହି ସ୍ଥାନରୁ ନଳକୂପ ଗର୍ତ୍ତ୍ବ ନିକଟକୁ ଅଗ୍ନିଶମ କର୍ମଚାରୀ ମାନେ ଏକ ସୁଡଙ୍ଗ ତିଆରି କରି ରାଧାକୁ ଉଦ୍ଧାର କରିଥିଲେ। ସଙ୍ଗେ ସଙ୍ଗେ ରାଧାକୁ ସ୍ଥାନୀୟ ଡାକ୍ତରଖାନାକୁ ନିଆଯାଇଥିଲା ।
ସେଠାରେ ସେ ସୁସ୍ଥ ଥିବା ଚିକିତ୍ସା କରୁଥିବା ଡାକ୍ତର ପ୍ରକାଶ କରିଛନ୍ତି। ଉଦ୍ଧାରକାରୀଙ୍କ ଏହି ସାହସିକ କାର୍ଯ୍ୟ କୁ ମୁଖ୍ୟମନ୍ତ୍ରୀ ନବୀନ ପଟନାୟକଙ୍କ ସମେତ ବିଭିନ୍ନ ବର୍ଗର ଲୋକେ ପ୍ରଶଂସା କରିଛନ୍ତି।
ଭୁବନେଶ୍ବର, ୨୦ ଜୁନ(ଓଡିଶା ଡ଼ଟ୍ କମ୍): ମହିଳାଙ୍କ ବିରୋଧରେ ହେଉଥିବା ବିଭିନ୍ନ ଅତ୍ୟାଚାର ଯଥା ଧର୍ଷଣ, ଯୌତୁକ ହତ୍ୟା, ଏସିଡ ଆକ୍ରମଣ ଏବଂ ଅବୈଧ ଚାଲାଣ ଆଦି ଜଘନ୍ୟ ଅପରାଧର ତଦନ୍ତ ତ୍ୱରାନ୍ୱିତ କରିବା ଏବଂ ଆଇନଗତ କାର୍ଯ୍ୟ।ନୁଷ୍ଠାନର ତଦାରଖ କରିବା ପାଇଁ ପୋଲିସ ଜିଲ୍ଲାମାନଙ୍କରେ ସ୍ବତନ୍ତ୍ର ୟୁନିଟ ଖୋଲାଯିବ ।
ଇନଭେଷ୍ଟିଗେଟିଙ୍ଗ ୟୁନିଟ୍ସ ଫର କ୍ରାଇମ୍ସ ଏଗେନଷ୍ଟ ୱୂମେନ (ଆଇୟୁସିଏଡବ୍ଲ୍ୟୁ) ନାମରେ ନାମିତ ଏହି ସ୍ବତନ୍ତ୍ର ସଂସ୍ଥା ପାଇଁ ୧୦୫ ଜଣ ପୋଲିସ ଅଧିକାରୀ ପଦବୀକୁ ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକ ଅନୁମୋଦନ କରିଛନ୍ତି।
ଏହି ୟୁନିଟ ଗୁଡିକ ଭୁବନେଶ୍ବର, ବାଲେଶ୍ବର, ରାଉରକେଲା, ସମ୍ବଲପୁର, ବ୍ରହ୍ମପୁର, ମୟୂରଭଞ୍ଜ ଓ ଅନୁଗୋଳରେ କାର୍ଯ୍ୟକରିବ। ଏଥିରେ ପ୍ରତି ୟୁନିଟରେ ଜଣେ ଅତିରିକ୍ତ ପୋଲିସ ଅଧୀକ୍ଷକ, ଦୁଇ ଜଣ ଉପଆରକ୍ଷୀ ଅଧିକ୍ଷକ, ଚାରି ଜଣ ଆରକ୍ଷୀ ନୀରିକ୍ଷକ, ଚାରି ଜଣ ଉପଆରକ୍ଷୀ ନୀରିକ୍ଷକ ଏବଂ ଚାରି ଜଣ କନେଷ୍ଟବଳ ରହିବେ ।
ଏହି ପଦବୀଗୁଡିକ ମଧ୍ୟରୁ ଏକ ତୃତୀୟାଂଶ ମହିଳାମାନଙ୍କ ପାଇଁ ସରଂକ୍ଷିତ ରହିବ ।
ଏହି ୟୁନିଟ ଗୁଡିକ ମହିଳାମାନଙ୍କ ବିରୋଧରେ ହେଉଥିବା ଅପରାଧର ତଦନ୍ତ କରିବା ସହିତ ଏହାକୁ ରୋକିବା ପାଇଁ ଆଗକୁ ପଦକ୍ଷେପ ନେବା, ଗୁଇନ୍ଦା ତଥ୍ୟ ସଂଗ୍ରହ କରିବା, ସଂଗଠିତ ଅପରାଧକୁ ରୋକିବା, ଆଇନଗତ ବ୍ୟବସ୍ଥାର କାର୍ଯ୍ୟକାରୀତାର ତଦାରଖ କରିବା ସଚେତନତା ସୃଷ୍ଟି ଦିଗରେ କାର୍ଯ୍ୟକରିବ ।
ରାଉରକେଲା , ୨୦ ଜୁନ(ଓଡିଶା ଡ଼ଟ୍ କମ୍): ଦୀପିକା ମହିଳା ସଙ୍ଘତିର ଅଧ୍ୟକ୍ଷା ଶ୍ରୀମତୀ ମଞ୍ଜରୀ ପ୍ରସାଦ ଇନ୍ଦିରା ଗାନ୍ଧି ପାର୍କ ଠାରେ "ବାଳ କ୍ରିଡାସ୍ଥଳ" ର ଶୁଭ ଉଦ୍ଘାଟନ କରିଛନ୍ତି। ଏହି ସଙ୍ଘତି ଦ୍ବାରା ବିଭିନ୍ନ ଖେଳ ଉପକରଣ ଇନ୍ଦିରା ଗାନ୍ଧି ପାର୍କରେ ସ୍ଥାପିତ କରାଯିଛି।
ଏଠାରେ ସୂଚନାଯୋଗ୍ୟ ଯେ, ସ୍ଥାପିତ ନୂତନ ଖେଳ ଉପକରଣ ଗୁଡିକ ୪ ରୁ ୧୪ ବର୍ଷ ବୟସ ବର୍ଗର ପିଲାମାନଙ୍କ ପାଇଁ ଉଦ୍ଦିଷ୍ଟ ଅଟେ ଓ ଏହି କ୍ରିଡା ସାମଗ୍ରୀ ଗୁଡିକ ପିଲାମାନଙ୍କ ପାଇଁ ଆକର୍ଷଣର କେନ୍ଦ୍ର ବିନ୍ଦୁ ହେବ ବୋଲି ସଙ୍ଘତି ଆଶା ପ୍ରକଟ କରିଛି।
ସୁରକ୍ଷାକୁ ଦୃଷ୍ଟିରେ ରଖି ଉକ୍ତ ଖେଳ ଉପକରଣ ଗୁଡିକରେ ବ୍ୟାରିକେଡର ବ୍ୟବସ୍ଥା କରାଯାଇଛି । ଟାଉନ ଇଞ୍ଜିନିୟରିଂ ସିଭିଲ ବିଭାଗ ଉକ୍ତ ଅଞ୍ଚଳରେ ଡିଜାଇନ ଗ୍ରୀଲ ଲଗାଇବା ସହିତ ଦୁଇଟି ଗେଟ ଏବଂ ବସିବା ପାଇଁ ବ୍ୟବସ୍ଥା ଗ୍ରହଣ ପୂର୍ବକ ତାଙ୍କର ସହଯୋଗ ଦେଇଛନ୍ତି ।
ନୂତନ ଖେଳ ଉପକରଣ ମଧ୍ୟରେ ସାମିଲ ରହିଛି ଲୁପ ରଙ୍ଗ, ରୋଲର ସ୍ଲାଇଡ, ଷ୍ଟାଣ୍ଡାର୍ଡ ସି-ସି, ଏମଜିଆର ପ୍ଲାଟଫର୍ମ, ସର୍କୁଲାର ସ୍ବିଙ୍ଗ, କ୍ରିଷ୍ଟାଲ ମେଜ ଏବଂ ଡବଲ ଆର୍କ ସ୍ବିଙ୍ଗ ଆଦି ରହିଥିବା ସଙ୍ଘତି ପକ୍ଷରୁ ସୂଚନା ପ୍ରଦାନ କରାଯାଇଛି।
ଏହି ଉଦ୍ଘାଟନୀ ଉତ୍ସବରେ ଆରଏସପି ର ସିଇଓ ଶ୍ରୀ ଜି ଏସ ପ୍ରସାଦ, ଏମଏମ ବିଭାଗର ଇଡ଼ି ଶ୍ରୀ ଉମେଶ କୁମାର, ପ୍ରକଳ୍ପ ବିଭାଗର ଇଡ଼ି ଶ୍ରୀ ଏମ କେ ଦାସ ଏବଂ ଶ୍ରୀ ଏସ କେ ଆଚାର୍ଯ୍ୟ, କାର୍ଯ୍ୟ ବିଭାଗର ଇଡ଼ି ଶ୍ରୀ ଅଶ୍ବିନୀ କୁମାର, ଅର୍ଥ ବିଭାଗର ଜି ଏମ ଶ୍ରୀ ସୀତାରାମ ପ୍ରଧାନ, କାର୍ମିକ ଓ ପ୍ରଶାସନ ବିଭାଗର ଜିଏମ ଇନ ଚାର୍ଜ ଶ୍ରୀ ପି କେ ପ୍ରଧାନ, ସହର ସେବା ବିଭାଗର ଜିଏମ ଶ୍ରୀ ରେହମାନ ଖାନ, ସଙ୍ଘତିର ଉପାଧ୍ୟକ୍ଷା ଶ୍ରୀମତୀ ଶର୍ମିଷ୍ଠା ଦାସ, ଶ୍ରୀମଟି ଜ୍ୟୋତ୍ସ୍ନା ଆଚାର୍ଯ୍ୟ, ଶ୍ରୀମତୀ ସବିତା କୁମାର ତଥା କାରଖାନାର ଅନ୍ୟ ବହୁ ବରିଷ୍ଠ ଅଧିକାରୀ ଓ ସଙ୍ଘତିର କର୍ମକର୍ତ୍ତା ଉପସ୍ଥିତ ଥିଲେ ।
ଭୁବନେଶ୍ବର, ୨୦ ଜୁନ(ଓଡିଶା ଡ଼ଟ୍ କମ୍): ଓଡିଶା ଜନସେବା ଅଧିକାର ଆଇନ ୨୦୧୨ରେ (ଓଡିଶା ରାଇଟ ପବ୍ଲିକ ସର୍ଭିସ ଆକ୍ଟ) ରାଜ୍ୟ ସରକାର ୨୩୫ ଟି ନୂଆ ସେବା ଅନ୍ତ୍ରର୍ଭୁକ୍ତ କରିଛନ୍ତି। ଶନିବାର ଏ ସମ୍ପର୍କିତ ଏକ ପ୍ରସ୍ତାବକୁ ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକ ଅନୁମୋଦିତ କରିଛନ୍ତି । ନୂଆ ସେବା ସମ୍ପର୍କିତ ବିଜ୍ଞପ୍ତି ଖୁବ ଶୀଘ୍ର ପ୍ରକାଶ ପାଇବ ।
ସୂଚନା ଯୋଗ୍ୟ ଯେ ଓଡିଶା ଜନସେବା ଅଧିକାର ଆଇନରେ ୧୨ ଟି ବିଭାଗର ୮୯ ଟି ସେବା ଅନ୍ତ୍ରର୍ଭୁକ୍ତ ଥିଲା । ଏହା ଦ୍ବାରା ଏହି ସେବା ଗୁଡିକ ଜଣ ସାଧାରଣ ନିର୍ଦ୍ଧିଷ୍ଟ ସମୟସୀମା ମଧ୍ୟରେ ପାଇପାରୁଛନ୍ତି।
ଏଥିରେ ୧୯ ଟି ବିଭାଗରେ ୨୩୫ ଟି ସେବା ଗ୍ରହଣ କରାଯାଇଛି । ୧୯ ତିରୁ ୧୧ ଟି ବିଭାଗକୁ ନୂତନ ଭାବରେ ଅନ୍ତ୍ରର୍ଭୁକ୍ତ କରାଯାଇଛି। ଏହାଦ୍ବାରା ବର୍ତ୍ତମାନ ସମୁଦାୟ ୨୩ ଟି ବିଭାଗରେ ୩୨୪ ଟି ସେବା ଜନ ସାଧାରଣ ନିର୍ଦ୍ଧିଷ୍ଟ ସମୟସୀମା ମଧ୍ୟରେ ପାଇପାରିବେ।
ନୂତନ ନିସ୍ପତି ଅନୁଯାୟୀ ବାଣିଜ୍ୟ ଓ ପରିବହନ ବିଭାଗକୁ ପୂର୍ବରୁ ୧୩ଟି ସେବାରେ ଅନ୍ତ୍ରର୍ଭୁକ୍ତ କରାଯାଇଥିବା ବେଳେ ବର୍ତ୍ତମାନ ୩୨ଟି ସେବାକୁ ଓ ରାଜସ୍ୱ ବିଭାଗର ୧୨ଟି ସେବା ୩୪ କୁ ବୃଦ୍ଧି କରାଯାଇଛି ।
ସେହିପରି ଅର୍ଥ ବିଭାଗର ସେବାକୁ ୩ ରୁ ୮, ଗୃହ ବିଭାଗର ସେବାକୁ ୧୫ ରୁ ୩୧, ଅନୁସୁଚୀତ ଜନ ଜାତି ଓ ଜାତି ଉନ୍ନୟନ ବିଭାଗର ସେବାକୁ ୨ ରୁ ୩, ଗୃହ ନିର୍ମାଣ ଓ ନଗର ଉନ୍ନୟନ ବିଭାଗର ସେବାକୁ ୨୨ ରୁ ୩୦, ଉଚ୍ଚଶିକ୍ଷା ବିଭାଗର ସେବା ୮ ରୁ ୩୯ ଏବଂ ମତ୍ସ୍ୟ ଓ ପଶୁ ସମ୍ପଦ ବିଭାଗର ସେବାକୁ ୩ ରୁ ୧୭ କୁ ବୃଦ୍ଧି କରାଯାଇଛି।
ତେବେ ସ୍ୱାସ୍ଥ୍ୟ ବିଭାଗର ୨ଟି , ଗ୍ରାମ ଉନ୍ନୟନ ବିଭାଗର ଗୋଟିଏ, ମହିଳା ଶିଶୁ ବିକାଶ ବିଭାଗ ଗୋଟିଏ ଏବଂ ବିଦ୍ୟାଳୟ ଓ ଗଣଶିକ୍ଷା ବିଭାଗର ୭ ଟି ସେବାରେ କୋଣସି ପରିବର୍ତନ କରାଯାଇନାହିଁ ।
ଯେଉଁ ବିଭାଗ ଗୁଡିକ ପୂର୍ବରୁ କୋଣସି ସେବାର ଅନ୍ତ୍ରର୍ଭୁକ୍ତ ନଥିଲା ସେଗୁଡିକ ହେଲା ଅଣୁ, କ୍ଷୁଦ୍ର ଓ ମଧ୍ୟମ ଶିଳ୍ପ ବିଭାଗ ୨୯, ଶ୍ରମ ବିଭାଗ ୨୦, ପଞ୍ଚାୟତିରାଜ ୨, ଅବକାରୀ ୨, ଶିଳ୍ପ ୬, ଜଙ୍ଗଲ ଓ ପରିବେଶ ୧୧, ସାଧାରଣ ପ୍ରଶାସନ ୩, କୃଷି ୬, ନିଯୁକ୍ତି,ବୈଷୟିକ ଶିକ୍ଷା ଓ ପ୍ରଶିକ୍ଷଣ ୧୧ ଏବଂ ସମବାୟ ବିଭାଗର ୨୮ ସେବା।
ସମ୍ବଲପୁର,ଜୁନ ୪ (ଓଡିଶା ଡଟ୍ କମ୍): ସମ୍ବଲପୁର ବିଶ୍ୱବିଦ୍ୟାଳୟ କର୍ତ୍ତୃପକ୍ଷ ଜଣେ ଅବସରପ୍ରାପ୍ତ ପ୍ରଫେସରଙ୍କ ଠାରୁ ନିର୍ବିକାର ଭାବେ କୌଣସି ଅନୁସନ୍ଧାନ ନକରି ଆଜିକୁ ୮/୯ ବର୍ଷ ହେଲା ତାଙ୍କ ଅବସରକାଳୀନ ଭତ୍ତାରୁ ଲକ୍ଷାଧିକ ଟଙ୍କା ରଖିଛନ୍ତି ।
ତାଙ୍କ ଟଙ୍କା ଫେରାଇବା ପାଇଁ ସେ ସଂଖ୍ୟାଧିକ ପତ୍ର କୁଳପତି, କୁଳ ସଚିବ ଏପରିକି କୁଳାଧିପତିଙ୍କୁ ଲେଖିଥିଲେ ବି ତାର କିଛି ଫଳ ହୋଇନାହିଁ । ଗତ ୨୦୦୬ ମସିହାରୁ ସେ ଅବସର ନେଇଥିଲେ ହେଁ ତାଙ୍କ ପ୍ରାପ୍ୟ ବାବଦ ଟ.୧,୩୫,୫୦୦ ଟଙ୍କା ଏପର୍ଯ୍ୟନ୍ତ ଫେରି ପାଇନାହାନ୍ତି ।
ସମ୍ବଲପୁର ବିଶ୍ୱବିଦ୍ୟାଳୟ ଉପାଧ୍ୟୁତ୍ତର ଓଡିଆ ବିଭାଗର ଅବସରପ୍ରାପ୍ତ ପ୍ରଫେସର ଆଦିକନ୍ଦ ସାହୁ ବିଭାଗୀୟ ମୁଖ୍ୟ ଥିଲା ବେଳେ ବିଶ୍ୱବିଦ୍ୟାଳୟ ଅନୁଦାନ ଆୟୋଗ ବିଭାଗର ମୁ୍ୟଜିୟମ୍ ପାଇଁ ମଞ୍ଜୁର କରିଥିବା ଟ.୫୦,୦୦୦,୦୦ ବିଭାଗୀୟ ମୁଖ୍ୟ ଭାବେ ଗ୍ରହଣ କରିଥିଲେ ।
ବିଶ୍ୱବିଦ୍ୟାଳୟକୁ ବାରମ୍ବାର ଲେଖି ଲେଖି ପ୍ରଶାସନିକ ଅନୁମତି ନମିଳିବା କାରଣରୁ ସେ ଟଙ୍କା ଖର୍ଚ୍ଚ ନ ହୋଇ ବିଭାଗର ଏକାଉଣ୍ଟ ନଂ ୧୪୪ ୟୁକୋ ବ୍ୟାଙ୍କ କଟାପାଲି ଶାଖାରେ ଜମା ହୋଇରହିଛି ।
ବିଭାଗର କାର୍ଯ୍ୟାଳୟ ମଧ୍ୟ ବିଶ୍ୱବିଦ୍ୟାଳୟ ଅଧୀନର । କୌଣସି ଅନୁସନ୍ଧାନ ନକରି ବିଶ୍ୱବିଦ୍ୟାଳୟ ତାଙ୍କ ଅବସରକାଳୀନ ଭତ୍ତାରୁ ୫୦ ହଜାର ଓ ସୁଧ ବାବଦକୁ ୮୫ ହଜାର ୫ ଶହ ଟଙ୍କା ଗତ ୨୦୦୬ ମସିହାରୁ କାଟି ରଖିଛନ୍ତି ଯେ, ଯେତେ ଚିଠି ଲେଖିଲେ ବି କେହି କିଛି ଶୁଣୁନାହାନ୍ତି ବରଂ କିଛି ମାନସିକ ନିର୍ଯ୍ୟାତନା ପାଇଲା ଭଳି ବ୍ୟବହାର ସମ୍ପୃକ୍ତ କର୍ତ୍ତୃପକ୍ଷଙ୍କ ଠାରୁ ତାଙ୍କୁ ମିଳିଛି ।
ଏ ସଂକ୍ରାନ୍ତରେ ପ୍ରଫେସର ସାହୁ କୁଳପତି, କୁଳାଧିପତି, କୁଳସଚିବଙ୍କୁ ବାରମ୍ବାର ଜଣାଇଥିଲେ ମଧ୍ୟ କୌଣସି କାର୍ଯ୍ୟାନୁଷ୍ଠାନ ଗ୍ରହଣ କରାଯାଇନାହିଁ ।
ପ୍ରଫେସର ସାହୁ ଓଡିଶାର ଜଣେ ନାମଜାଦା ଲେଖକ । ବାରମ୍ବାର ଚିଠି ଲେଖି ନୟାନ୍ତ ପ୍ରଫେସର ସାହୁ ବିଶ୍ୱବିଦ୍ୟାଳୟ କର୍ତ୍ତୃପକ୍ଷଙ୍କ ଦ୍ୱାରା ଅମାନବୀୟ ନିର୍ଯ୍ୟାତନାର ଶିକାର ହୋଇଛନ୍ତି ବୋଲି ଅଭିଯୋଗ କରିଛନ୍ତି ।
ଭୁବନେଶ୍ବର,ମଇ ୨୭ (ଓଡିଶା ଡଟ କମ): ସୋମବାର ମଧ୍ୟରାତ୍ରିରେ ଦିଲ୍ଲୀ ପ୍ରାଣୀ ଉଦ୍ୟାନରୁ ନନ୍ଦନକାନନକୁ ଆସିଥିବା ପାଞ୍ଚ ମଣିପୁରୀ ହରିଣଙ୍କ ମଧ୍ୟରୁ ଗୋଟେ ମାଈ ମଣିପୁରୀ ହରିଣର ମୃତ୍ୟୁ ଘଟିଛି।
ନନ୍ଦନକାନନର ପ୍ରାଣୀ ଚିକିତ୍ସକ ଅଧିକାରୀଙ୍କ ଠାରୁ ମିଳିଥିବା ତଥ୍ୟନୁସାରେ ମଣିପୁରୀ ହରିଣଟି ପ୍ରାଣୀ ଉଦ୍ୟାନରେ ପହଞ୍ଚିବା ପରେ ଅଚେତ ହୋଇପଡି ରହିଥିଲା। ସଙ୍ଗେ ସଙ୍ଗେ ତାର ଚିକିତ୍ସା କରାଯାଇଥିଲେ ମଧ୍ୟ କିଛି ସମୟ ପରେ ତା'ର ମୃତ୍ୟୁ ଘଟିଥିଲା।
ସୂଚନା ଯୋଗ୍ୟଯେ, ଗତ ସୋମବାର ମଧ୍ୟରାତ୍ରିରେ ନନ୍ଦନକାନନର ଏକ ସ୍ବତନ୍ତ୍ର ଟିମ ଦ୍ବାରା ପ୍ରାଣୀ ଉଦ୍ୟାନ କୁ ଦୁଇ ଗୟଳ ପଞ୍ଜାବ ଚଣ୍ଡିଗଡର ଛତବିର ଚିଡିଆଖାନାରୁ ଚାରୋଟି ପାଣିଗୋଧି, ଚାରୋଟି ଚଉଶିଙ୍ଗା ହରିଣ ଓ ଚାରୋଟି ଗେଣ୍ଡାଳିଆଙ୍କ ପ୍ରତିବଦଳରେ ଏବଂ ପାଞ୍ଚ ମଣିପୁରୀ ହରିଣ ଦିଲ୍ଲୀ ପ୍ରାଣୀ ଉଦ୍ୟାନରୁ ଚାରୋଟି ପାଣିଗୋଧି ଓ ଚାରୋଟି ଚଉଶିଙ୍ଗା ହରିଣ ଙ୍କ ବଦଳରେ ଅଣାଯାଇଥିଲା ।
ମଣିପୁରୀ ହରିଣର ମୃତ୍ୟୁ ପରେ ବର୍ତ୍ତମାନ ନନ୍ଦନକାନନରେ ଗୋଟେ ପୁରୁଷ ଗୟଳ ଓ ଗୋଟେ ମାଈ ଏବଂ ଦୁଇଟି ମାଈ ଓ ଦୁଇଟି ପୁରୁଷ ମଣିପୁରୀ ହରିଣ ଅଛନ୍ତି ।
ଭୁବନେଶ୍ବର,ମଇ ୨୬ (ଓଡିଶା ଡଟ କମ): ନନ୍ଦନକାନନର ଏକ ସ୍ବତନ୍ତ୍ର ଟିମ ଦ୍ବାରା ସୋମବାର ମଧ୍ୟରାତ୍ରିରେ ପ୍ରାଣୀ ଉଦ୍ୟାନ କୁ ଆସିଛନ୍ତି ସାତ ନୂଆ ଅତିଥି। ଏମାନଙ୍କ ମଧ୍ୟରେ ଦୁଇ ଗୟଳ ଓ ପାଞ୍ଚ ମଣିପୁରୀ ହରିଣ ଆସିଛନ୍ତି ।
ଦୁଇ ଗୟଳଙ୍କୁ ପଞ୍ଜାବ ଚଣ୍ଡିଗଡର ଛତବିର ଚିଡିଆଖାନାରୁ ଚାରୋଟି ପାଣିଗୋଧି, ଚାରୋଟି ଚଉଶିଙ୍ଗା ହରିଣ ଓ ଚାରୋଟି ଗେଣ୍ଡାଳିଆଙ୍କ ପ୍ରତିବଦଳରେ ଅଣାଯାଇଥିବା ବେଳେ ପାଞ୍ଚ ମଣିପୁରୀ ହରିଣଙ୍କୁ ଦିଲ୍ଲୀ ପ୍ରାଣୀ ଉଦ୍ୟାନରୁ ଚାରୋଟି ପାଣିଗୋଧି ଓ ଚାରୋଟି ଚଉଶିଙ୍ଗା ହରିଣ ଙ୍କ ବଦଳରେ ଅଣାଯାଇଛି ।
ଏହି ଦୁଇ ଗୟଳଙ୍କ ମଧ୍ୟରେ ଗୋଟିଏ ପୁରୁଷ ଓ ଅନ୍ୟଟି ମାଈ ଅଟେ । ଏମାନଙ୍କ ବୟସ ପାଖାପାଖି ଆଠ ରୁ ଦଶ ବର୍ଷ ମଧ୍ୟରେ ହୋଇଥିବା ଜଣାପଡିଛି । ସେହିପରି ଆସିଥିବା ପାଞ୍ଚ ମଣିପୁରୀ ହରିଣ ମଧ୍ୟରେ ତିନିଟି ମାଈ ହରିଣ ଓ ଦୁଇଟି ଅଣ୍ଡିରା ହରିଣ ଥିବା ନନ୍ଦନକାନନ ବିଭାଗ ତରଫରୁ କୁହାଯାଇଛି।
ନନ୍ଦନକାନନରେ ପହଞ୍ଚିବା ପରେ ପ୍ରଥମେ ଏମାନଙ୍କ ସ୍ୱାସ୍ଥ୍ୟ ପରୀକ୍ଷା କରି ପରେ ଏମାନଙ୍କୁ ଫାଙ୍କା ପଡିଥିବା ଜେବ୍ରା ଏନକ୍ଳୋଜର ମଧ୍ୟରେ ରଖାଯାଇଛି ।
ସହକାରୀ ନିର୍ଦ୍ଦେଶକ କମଳଲୋଚନ ପୁରୋହିତଙ୍କ ସହ ଡାକ୍ତର ଅନିଲ ଦାଶ, ଫରେଷ୍ଟ ଗାର୍ଡ ସୁଶାନ୍ତ ବେହେରା, ବନ୍ୟଜନ୍ତୁ ରକ୍ଷକ ପ୍ରତାପ ରାଉତ, ତ୍ରୈଲୋକ୍ୟ ମହାରଣା, ଓ ପ୍ରଫୁଲ ଦାଶ ଆଦି ଏକ ଟିମ ଗଠନ କରି ଏହି ଗୟଳ ଓ ହରିଣ କୁ ଆଣିବା ପାଇଁ ଦିଲ୍ଲୀ ଅଭିମୁଖେ ଯାଇଥିଲେ।
ଭୁବନେଶ୍ବର,ମଇ ୨୬ (ଓଡିଶା ଡଟ କମ) : ଓଡ଼ିଶା ଉଚ୍ଚମାଧ୍ୟମିକ ଶିକ୍ଷା ପରିଷଦ ଦ୍ବାରା ପରିଚାଳିତ ଯୁକ୍ତ ୨ ପରୀକ୍ଷା ଫଳ ଜୁନ ୧ରେ ପ୍ରକାଶ ପାଇବ । ଏକ ସଙ୍ଗରେ କଳା, ବିଜ୍ଞାନ, ବାଣିଜ୍ୟ ଓ ଧନ୍ଦାମୂଳକ ଶିକ୍ଷା ପରୀକ୍ଷା ଫଳ ପ୍ରକାଶ ପାଇବ ବୋଲି ଉଚ୍ଚଶିକ୍ଷା ମନ୍ତ୍ରୀ ପ୍ରଦୀପ ପାଣିଗ୍ରାହୀ ସୂଚନା ଦେଇଛନ୍ତି।
ଭୁବନେଶ୍ବର ସମେତ ଅନ୍ୟ ତିନୋଟି ଜୋନ ବ୍ରହ୍ମପୁର, ସମ୍ବଲପୁର ଓ ବାରିପଦାରେ ଏକକାଳୀନ ଫଳ ପ୍ରକାଶ ପାଇବ । ଏଥର ୩ ଲକ୍ଷ ୭୨ ହଜାର ପିଲା ଯୁକ୍ତ ୨ ପରୀକ୍ଷା ଦେଇଛନ୍ତି। ଉଚ୍ଚଶିକ୍ଷା ମନ୍ତ୍ରୀ ପ୍ରଦୀପ ପାଣିଗ୍ରାହୀ ଦିନ ୧୦ ବେଳେ ସଚ୍ଚିବାଳୟରେ ପରୀକ୍ଷା ଫଳ ଘୋଷଣା କରିବେ।
ଏହାପରେ ଭୁବନେଶ୍ବର ଉଚ୍ଚମାଧ୍ୟମିକ ଶିକ୍ଷା ପରିଷଦ ମୁଖ୍ୟ ଅଫିସ ସମେତ ଅନ୍ୟ ୩ଟି ଜୋନାଲ ଅଫିସରେ ପରୀକ୍ଷା ଫଳ ପୁସ୍ତିକା ଉପଲବ୍ଧ ହେବ। ଏହା ଛଡା ଉଚ୍ଚମାଧ୍ୟମିକ ଶିକ୍ଷା ପରିଷଦ ୱେବସାଇଟwww.chseodisha.nic.inରେ ମଧ୍ୟ ପରୀକ୍ଷା ଫଳ ପ୍ରକାଶ ପାଇବ।
ଭୁବନେଶ୍ବର,ମଇ ୨୬ (ଓଡିଶା ଡଟ କମ) : ରାଜ୍ୟରେ ଗତ କିଛିଦିନଧରି ହେଉଥିବା ବିଦ୍ୟୁତ କାଟ୍ ର ପ୍ରତିବାଦରେ ବିଜେପି ବିକ୍ଷୋଭ ପ୍ରଦର୍ଶନ କରିଛି । ବିଜେପି ନେତା ବିଜୟ ମହାପାତ୍ର ରାଜ୍ୟସକାରଙ୍କୁ ଧମକପୂର୍ଣ୍ଣ ସ୍ବରରେ କହିଥିଲେ ଯେ, ଯଦି ରାଜ୍ୟରେ ବିଦ୍ୟୁତ କାଟ୍ ର ଏହି ସମସ୍ୟାକୁ ଶୀଘ୍ର ସମାଧାନ ନକରାଯାଏ ତେବେ ସାରା ରାଜ୍ୟରେ ବିଜେପି ଆନ୍ଦୋଳନ କୁ ଓହ୍ଲାଇବ।
ଆହୁରି ମଧ୍ୟ ସେ କହିଥିଲେ ଯେ, ଗତ ୧୧ ତାରିଖ ଦିନ ସଚିବାଳୟରେ ଶକ୍ତି ସଚିବ ନିଜ ମନ୍ତବ୍ୟ ରେ କହିଲେ କି ରାଜ୍ୟରେ ପର୍ଯ୍ୟାପ୍ତ ପରିମାଣରେ ବିଦ୍ୟୁତ ଉତ୍ପାଦନ ହେଉଛି । ତେଣୁ ଏବେ ବିଦ୍ୟୁତର ସମସ୍ୟା ଶ୍ରୂଷ୍ଠି ହେବ ନହିଁ। ତେବେ ଏବେ କାହିଁକି ବାରମ୍ବାର ବିଦ୍ୟୁତ କାଟ୍ ହେଉଛି ବୋଲି ସେ ଶକ୍ତି ସଚିବଙ୍କୁ ପ୍ରଶ୍ନ କରିଛନ୍ତି।
ଭୁବନେଶ୍ବର ସମେତ କଟକ, ପୁରୀ, ଖୋର୍ଦ୍ଦା, ନିମାପଡା ଆଦି ଜାଗାରେ ଦିନରେ ବାରମ୍ବାର ବିଦ୍ୟୁତ କାଟ୍ ହେଉଥିବା ବେଳେ ଗ୍ରାମାଞ୍ଚଳ ମାନଙ୍କରେ ଦିନକୁ ପ୍ରାୟ ପାଞ୍ଚ ରୁ ଛଅ ଘଣ୍ଟା ବିଦ୍ୟୁତ କାଟ୍ ହେଉଛି।
ଭୁବନେଶ୍ବର,ମଇ ୨୫ (ଓଡିଶା ଡଟ କମ) : ରାଜ୍ୟ ବିଧାନସଭାରେ ଆଗତ ହେବାକୁ ଥିବା ସବୁ ବିଲ୍, ଅଧ୍ୟାଦେଶ, ନିୟମାବଳୀ ଓ ସଂଶୋଧନ ଇତ୍ୟାଦି ସହ ବର୍ତ୍ତମାନ ପ୍ରଚଳିତ ସବୁ ଗୁରୁତ୍ୱପୂର୍ଣ୍ଣ ଆଇନ ଓ ନିୟମାବଳୀ ର ଓଡିଆ ଅନୁବାଦ କରିବା ପାଇଁ ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକ ନିର୍ଦ୍ଦେଶ ଦେଇଛନ୍ତି।
ଏହି ଅନୁବାଦ ପାଇଁ ଆବଶ୍ୟକ ମାନବସମ୍ବଳ ଯୋଗାଇ ଦିଆଯିବ ବୋଲି ମୁଖ୍ୟମନ୍ତ୍ରୀ ପ୍ରକାଶ କରି ଏହି କାର୍ଯ୍ୟକୁ ସମୟବଦ୍ଧ ଭାବରେ ସାରିବା ପାଇଁ କହିଥିଲେ।
ଏଥିପାଇଁ ବିଧି ବିଭାଗ ଏକ ବିସ୍ତୃତ ଯୋଜନା ପ୍ରସ୍ତୁତ କରିବା ପାଇଁ ସେ ନିର୍ଦ୍ଦେଶ ଦେଇ କହିଥିଲେ ଯେ ଏହା ଦ୍ବାରା ସାଧାରଣ ଲୋକଙ୍କ ଆଇନ ସଚେତନତାର ବୃଦ୍ଧି ଘଟିବ ।
ସୋମବାରେ ସଚିବାଳୟରେ ଆଇନ ବିଭାଗର କାର୍ଯ୍ୟସମୀକ୍ଷା କରି ମୁଖ୍ୟମନ୍ତ୍ରୀ କହିଲେ ଯେ ସାଧାରଣ ଲୋକଙ୍କ ସୁବିଧାକୁ ଦୃଷ୍ଟିରେ ରଖି ରାଜ୍ୟର ସବୁ ପଞ୍ଚାୟତରେ ଆଇନ ସହାୟତା କେନ୍ଦ୍ର ଖୋଲାଯିବ ।
ସେହିପରି ପ୍ରଶାସନିକ ସୁବିଧା ଦୃଷ୍ଟିରୁ ୱାକଫ୍ ବୋଡ, ହଜ କମିଟି, ସର୍ଭେ କମିଶନର ଏବଂ ତାଲିକା ପେନସନ ଆଦି ସମଗ୍ର ୱାକଫ୍ ପ୍ରଶାସନ ସଂଖ୍ୟା ଲଘୁ ଓ ପଛୁଆ ବର୍ଗ ବିକାଶ ବିଭାଗ ଅଧୀନରେ ଏଣିକି କାର୍ଯ୍ୟ କରିବ ବୋଲି ମୁଖ୍ୟମନ୍ତ୍ରୀ ନିର୍ଦ୍ଦେଶ ଦେଇଥିଲେ।
ଆଇନ କମିଶନର ବିଚାର ପୂର୍ବରୁ ରାଜ୍ୟର ସମସ୍ତ ଅବ୍ୟବହୃତ ଓ ପୁରୁଣା କାଳିଆ ଆଇନର ତର୍ଜମା ନିର୍ଦ୍ଧିଷ୍ଟ ସମୟ ସୀମା ମଧ୍ୟରେ ଶେଷ କରିବା ଏବଂ ଏହାକୁ ବାଦ ଦେବା ବା ଏଥିରେ ପରିବହନ କରିବା ସଂକ୍ରାନ୍ତୀୟ ପ୍ରସ୍ତାବ ପ୍ରସ୍ତୁତ ରଖିବା ପାଇଁ ମୁଖ୍ୟମନ୍ତ୍ରୀ ପରାମର୍ଶ ଦେଇଥିଲେ।
ବିଭିନ୍ନ କୋର୍ଟ ମାନଙ୍କରେ ନିଯୁକ୍ତି ଆଇନ ଅଧିକାରୀ ମାନଙ୍କ କାର୍ଯ୍ୟର ନିୟମିତ ସମୀକ୍ଷା ସହିତ ସରକାରଙ୍କ ବିଭିନ୍ନ ବିଭଗର ନିଯୁକ୍ତି ପ୍ରକ୍ରିୟା ଯେପରି କୋର୍ଟ କଚେରୀରେ ଝୁଲି ନରୁହେ ସେଥିପ୍ରତି ଦୃଷ୍ଟି ଦେବାକୁ ମୁଖ୍ୟମନ୍ତ୍ରୀ ପରାମର୍ଶ ଦେଇଥିଲେ।
ମହିଳା ଓ ଶିଶୁମାନଙ୍କ ବିରୋଧରେ ଘଟୁଥିବା ଅପରାଧକୁ ନିୟନ୍ତ୍ରଣ କରାଯିବାସହ ଦୋଷୀ କୁ ଯେପରି ଶୀଘ୍ର ଦଣ୍ଡ ମିଳେ ତା'ଉପରେ ମୁଖ୍ୟମନ୍ତ୍ରୀ ଗୁରୁତ୍ବାରୋପ କରିଥିଲେ। ଏଥିପାଇଁ ସ୍ବତନ୍ତ୍ର ଓକିଲ ନିଯୁକ୍ତି କରିବା ସହିତ ଏସବୁ ମକୋଦ୍ଦମାର ତାଲିକା ପ୍ରସ୍ତୁତ କରି ଗୃହ ବିଭାଗ ଓ ଆଇନ ବିଭଗ ସମନ୍ବୟ ରକ୍ଷା କରି କାର୍ଯ୍ୟ କରିବା ପାଇଁ ମୁଖ୍ୟମନ୍ତ୍ରୀ ପରାମର୍ଶ ଦେଇଥିଲେ।
ଏହି ବୈଠକରେ ଆଇନ ମନ୍ତ୍ରୀ ଶ୍ରୀ ଅରୁଣ ସାହୁ, ଉନ୍ନୟନ କମିଶନର ପଞ୍ଚାୟତ ବିଭାଗର ସଚିବ,ଅନୁସୂଚିତ ଜାତି ଓ ଜନଜାତି ବିଭାଗର ସଚିବ ଏବଂ ଆଇନ ସଚିବ ପ୍ରମୁଖ ଉପସ୍ଥିତ ଥିଲେ।
